钦定古今图书集成/明伦汇编/氏族典/第019卷
## 钦定古今图书集成/明伦汇编/氏族典/第019卷

| 钦定古今图书集成 明伦汇编 第十九卷 |

| |

第十九卷目录

氏族总部纪事

氏族典第十九卷

《左传隐公十一年》，滕侯、薛侯来朝，争长。薛侯曰：“我先
封。”滕侯曰：“我，周之卜正也。薛，庶姓也，我不可以后之。”
公使羽父请于薛侯曰：“君与滕君辱在寡人。周谚有
之曰：‘山有木，工则度之；宾有礼，主则择之’。周之宗盟，
异姓为后。寡人若朝于薛，不敢与诸任齿。君若辱贶
寡人，则愿以滕君为请。”薛侯许之，乃长滕侯。

僖公二十三年，晋公子重耳之及于难也，及郑，郑文
公不礼焉。叔詹谏曰：“臣闻天之所启，人弗及也。晋公
子有三焉，天其或者将建诸，君其礼焉。男女同姓，其
生不蕃。晋公子，姬出也，而至于今，一也。”

襄公二十四年，穆叔如晋，范宣子逆之，问焉，曰：“古人
有言曰‘死而不朽’，何谓也？”穆叔未对。宣子曰：“昔丐之
祖，自虞以上为陶唐氏，在夏为御龙氏，在商为豕韦
氏，在周为唐杜氏，晋主夏盟为范氏。其是之谓乎？”穆
叔曰：“‘以豹所闻，此之谓世禄，非不朽也。鲁有先大夫
曰臧文仲，既没，其言立’。其是之谓乎？豹闻之：太上有
立德，其次有立功，其次有立言，虽久不废，此之谓不
朽。若夫保姓受氏，以守宗祊，世不绝祀，无国无之，禄
之大者，不可谓不朽。”

襄公二十五年，齐棠公之妻，东郭偃之姊也。东郭偃
臣崔武子，棠公死，偃御武子以吊焉，见棠姜而美之，
使偃取之。偃曰：“男女辨姓，今君出自丁，臣出自桓，不
可。”

襄公二十八年，卢蒲癸臣，子之有宠，妻之。庆舍之士，
谓卢蒲癸曰：“男女辨姓，子不辟宗，何也？”曰：“宗不余辟，
余独焉辟之？赋诗断章，余取所求焉，恶识宗。”〈注〉“子之”，
即庆舍。

昭公元年，晋侯有疾，郑伯使公孙侨如晋聘，且问疾。
叔向问焉。子产曰：“侨闻之，内官不及同姓，其生不殖。
美先尽矣，则相生疾，君子是以恶之。故《志》曰：‘买妾不
知其姓则卜之。男女辨姓，礼之大节也。今君内实有
四姬焉，其无乃是也乎？四姬有省犹可，无则必生疾
矣’。”

《汉书卫青传》：“青字仲卿，其父郑季，河东平阳人也，以
县吏给事侯家。平阳侯曹寿尚武帝姊阳信长公主。
季与主家僮卫媪通，生青。青有同母兄卫长君及姊
子夫。子夫自平阳公主家得幸武帝，故青冒姓为卫
氏。卫媪长女君孺，次女少儿，次女则子夫子夫，男弟
步广皆冒卫氏。”

《晋书束晳传》：“晳字广微，阳平元城人，汉太子太傅疏
广之后也。王莽末，广曾孙孟达避难，自东海徙居沙
鹿山南，因去疏之足，遂改姓焉。”

《后汉书西羌传》：“西羌之俗，氏族无定，或以父名母姓
为种号。十二世后，相与婚姻。”

《乌桓传》：乌桓氏姓无常，以大人健者名字为姓。
《续文献通考》：后汉梁冀进邓香女为贵人，有宠，女初
随母养于梁冀，冀乃认为己女，易姓为梁。后冀诛，立
为后，犹姓梁氏。群臣以后本出于邓，复姓邓氏。
魏陈矫本刘姓，出嗣舅氏，而娶于刘，徐宣每非之，太
祖爱其才，乃下令曰：“丧乱前事，一切勿问。”

孔融诣杨修，修出杨梅食之，融曰：“此是尔家果。”修时
年七岁，答曰：“未闻孔雀是夫子家禽。”

《三国志管宁传》注：“传：子曰：‘宁以衰乱之时，世多妄变
氏族者，违圣之制，非礼命姓之意，故著《氏姓论》以原
本’。”《世系》文多不载。

《孙韶传》：“韶字公礼，伯父河字伯海，本姓俞氏，吴人也。
孙策爱之，赐姓为孙，列之属籍。”〈注〉《吴书》曰：“河坚族子
也，出后姑俞氏，后复姓为孙。”

《续文献通考》：魏明悼后崩，议书铭旌，或欲去姓而书
魏，或欲两书。司马孚以为经典正义皆不应书。凡帝
王皆因本国之名以为天下之号，而与往代相别耳，
非为择美名以自光也。天称皇天，帝称皇帝，地称后
土，后称皇后，此乃所以同天地之大号，流无二之尊
名，不待称国号以自表，不俟称氏族以自彰。是以《春
秋》隐公三年经曰：“三月庚戌，天王崩。”尊而称天，不曰
周王者，所以殊乎列国之君也。“八月庚辰，宋公和卒。”
书国书名，所以异乎天王也。襄公十五年经曰：“刘夏
逆王后于齐。”不曰逆周王后姜氏者，所以异乎列国
之夫人也。至于列国则曰“夫人姜氏。”至自齐，又曰“纪
伯姬卒。”书国称姓，所以异乎天王后也。由是观之，尊称皇帝，赫赫无二，何待于魏乎？尊称皇后，彰以谥号，
何待於姓乎？议者欲书“魏”者，此以天王之尊，同于往
古列国之君也；或欲书“姓”者，此以天王之后，同于列
国之夫人也。乖经典之大义，非所以垂训将来，为万
世不易之式也。从之。

吴张温聘蜀，闻秦宓有口才，欲困之，问：“天有姓乎？”对
曰：“有。”曰：“何姓？”曰：“姓刘。”曰：“何以知之？”曰：“天子姓刘，是以
知之。”温大惭服。

《晋书诸葛恢传》：恢名亚王导、庾亮，导尝谓曰：“明府当
为黑头公。”及导拜司空，恢在坐，导指冠谓曰：“‘君当复
著此’。导尝与恢戏，争族姓，曰：‘人言王葛，不言葛王也’。
恢曰：‘不言马驴而言驴马岂驴胜马耶’？”其见亲狎如
此。

《续文献通考》：晋王氏有与满奋之族为婚者，人笑曰：
“王、满为婚，诚所未见。”讥其不称也。

韩博以张天锡命奉表江左，有口才。桓温使司马刁
彝嘲之曰：“君是韩卢后？”博曰：“君正是韩卢后耳。”温曰：
“刁以君姓韩，故相问。彼自姓刁，那得韩卢后耶？”博曰：
“明公脱未之思，短尾者为刁也。”一坐推叹。

《南史王僧虔传》：僧虔为御史中丞，领骁骑将军。甲族
由来，多不居宪台，王氏分枝居乌衣者，位宦微减。僧
虔为此官，乃曰：“此是乌衣诸郎坐处，我亦可试为耳。”
《王筠传》：筠与诸儿书，论《家门集》云：“史传称安平崔氏
及汝南应氏并累叶有文才，所以范蔚宗云‘崔氏雕
龙，然不过父子两三世耳，非有七叶之中，名德重光’”，
爵位相继，人人有集，如吾门者也。沈少傅约常语人
云：“吾少好百家之言，身为四代之史，自开辟以来，未
有爵位联蝉，文才相继，如王氏之盛也。汝等仰观堂
构，思各努力。”

《梁书刘杳传》：王僧孺被敕撰书，访杳血脉所因。杳云：
“桓谭《新论》云，太史《三代世表》，旁行邪上，并效《周谱》。以
此而推，当起周代。”僧孺叹曰：“可谓得所未闻。”

《王僧孺传》：“僧孺少笃志精力，于书无所不睹，其文丽
逸，多用新事，人所未见者，世重其富。僧孺集十八州
谱七百一十卷，《百家谱集》十五卷，《东南谱集抄》十卷，
并行于世。”

《武帝阮修容传》：“修容讳令嬴，本姓石，会稽馀姚人也。
高祖纳为彩女。天监六年八月生世祖，寻拜为修容。”
《续文献通考》：“梁时刘整利富人之财，嫁女于卑族，为
任彦升所劾。”

侯景降梁，求与王、谢为婚，武帝曰：“王、谢非偶，可于朱、
张下求之。”后景反，入台城，取帝女溧阳公主室之。
有朝士姓吉者，谒尚书令何敬容，敬容卒，问曰：“君去
丙吉几世？”对曰：“如公之于萧何。”一时传以为笑。
《珍珠船》《南史》：御史中丞王僧孺改定《百家谱》，后王弘、
刘湛并好其书，弘日对千客，不犯一人讳。湛为选曹，
始选《百家谱》以助铨序。

《魏书序纪》：“昔黄帝有子二十五人，或内列诸华，或外
分荒服。昌意少子，受封北土，国有大鲜卑山，因以为
号。其后世为君长，统幽都之北，广漠之野，畜牧迁徙，
射猎为业，淳朴为俗，简易为化，不为文字，刻木纪契
而已。世事远近，人相传授，如史官之纪录焉。黄帝以
土德王，北俗谓土为托，谓后为跋，故以为氏。”

《宋弁传》：“弁为司徒司马曜武将军，黄门郎崔光荐弁
自代，高祖以弁兼黄门，寻即正，兼司徒左长史。时大
选内外群臣，并定四海士族，弁专参铨量之任，事多
称旨。然好言人之阴短，高门大族意所不便者，弁因
毁之。至于旧族沦滞，人非可忌者，又申达之。弁又为
本州大中正，姓族多所降抑，颇为时人所怨。弁性好”
矜伐，自许膏腴。高祖以郭祚晋魏名门，从容谓弁曰：
“卿固应推郭祚之门也。”弁笑曰：“臣家未肯推祚。”高祖
曰：“卿自汉魏以来，既无高官，又无儁秀，何得不推？”弁
曰：“臣清素自立，要尔不推。”侍臣出后，高祖谓彭城王
勰曰：“弁人身良自不恶，乃复欲以门户自矜，殊为可
怪。”

《卢元传》：“元字子真，范阳涿人也。曾祖谌，晋司空刘琨
从事中郎。祖偃，父邈，并仕慕容氏，为郡太守，皆以儒
雅称。神麚四年，辟召儒俊，以元为首，授中书博士。司
徒崔浩，元之外兄。每与元言，辄叹曰：‘对子真使我怀
古之情更深’。浩大欲齐整人伦，分明姓族，元劝之曰：
‘夫刱制立事，各有其时，乐为此者，讵几人也？宜其三’”
思。浩当时虽无异言，竟不纳。浩败颇亦由此。

《李神儁传》：“神儁风韵秀举，博学多闻，朝廷旧章及人
伦氏族，多所谙记。”

《高崇传》：“崇四世祖抚，晋永嘉中，与兄顾避难奔于高
丽。父潜，显祖初归国，赐爵开阳男，诏以沮渠牧犍女
赐潜为妻，封武威公主，拜驸马都尉，加宁远将军，卒。
崇少聪敏，以端谨见称，征为中散，稍迁尚书三公郎。
初，崇舅氏坐事诛，公主痛本生绝嗣，遂以崇继牧犍
后，改姓沮渠。景明中，启复本姓。”

《续文献通考》：元魏官人，专尚世族。李冲曰：“传说吕望岂可以门地得之？”李彪曰：“鲁之三卿，何如四科官人，
岂论世也？”韩显宗曰：“陛下岂可以贵袭贵，以贱袭贱？”
皆不听。

《北齐书元晖业传》：“晖业涉子史，颇属文，而慷慨有志
节。历位司空、太尉，加特进，领中书监，录尚书事。齐初，
降封美阳县公，开府仪同三司、特进。晖业之在晋阳
也，无所交通，居常闲暇，乃撰魏藩王家世，号为《辩宗
录》四十卷，行于世。”

《独孤永业传》：“永业本姓刘，中山人，母改适独孤氏，永
业幼孤，随母为独孤家所育养，遂从其姓焉。”

《续文献通考》：北齐李绘与梁人泛言氏族，袁狎曰：“未
若我本出自黄帝，姓在十四之限。”绘曰：“兄所出虽远，
当共车千秋分一半耳。”一座皆笑。

徐之才《嘲王昕》曰：“有言则诳，近犬则狂。加颈足为马，
施角尾成羊。”卢元明戏之才曰：“卿姓未入人名，是字
之误。”之才答曰：“卿姓在亡为虐，在丘为虚，生男则为
虏，配马则为驴。”

《周书梁御传》：“御字善通，其先安定人也，后因官北边，
遂家于武川，改姓为纥豆陵氏。”

《若干惠传》：“惠字惠保，代郡武川人也。其先与魏氏俱
起，以国为姓。”

《怡峰传》：“峰字景阜，辽西人也。本姓默台，因避难改焉。”
《贺兰祥传》：“祥字盛乐，其先与魏俱起，有纥伏者为贺
兰莫何弗，因以为氏。”

《尉迟迥传》：“迥字薄居罗，代人也。其先魏之别种，号尉
迟部，因而姓焉。”

《长孙俭传》。俭。河南洛阳人也。其先魏之枝族。姓拓跋
氏。孝文迁洛。改为长孙。

《库狄峙传》：“峙本姓段氏，匹䃅之后也，因避难改焉。”
《隋书鲍宏传》：“宏年十二，能属文，湘东王绎引为中记
室，迁镇南府谘议、尚书水部郎，转通直散骑侍郎。江
陵既平，归于周，明帝甚礼之，引为麟趾殿学士，累迁
遂伯下大夫。武帝敕宏修《皇室谱》一部，分为《帝绪》《疏
属》《赐姓》三篇。”

《麦铁杖传》：铁杖为汝南太守，稍习法令，群盗屏迹。后
因朝集，考功郎窦威嘲之曰：“麦是何姓？”铁杖应口对
曰：“麦豆不殊，那忽相怪。”威赧然无以应之，时人以为
敏慧。

《宇文述传》：“述字伯通，代郡武川人也。本姓破野头，役
属鲜卑俟豆归，后从其主，为宇文氏。”

《独孤楷传》：“楷字修则，不知何许人也，本姓李氏，父屯，
从齐神武帝与周师战于沙苑，齐师败绩，因为柱国
独孤信所擒，配为士伍，给使信家，渐得亲近，因赐姓
独孤氏。”

《续文献通考》：“宇文周，赵王昭女千金公主，周主赟以
之妻突厥。赵王昭欲刺杨坚，为坚所杀。及坚篡周，公
主言于突厥，统兵伐隋。后因突厥势衰讲和，公主乃
请改姓杨氏，隋遂封为大义公主。”

李密遗河间王《子庆书》曰：“王之先世，家住山东，本姓
郭氏，乃非杨族。娄敬之于汉高，殊非血嗣；吕布之于
董卓，良异天亲。盖欲其自异于隋也。”庆得书，遂降于
密，改姓郭氏。密破，归东都，又为杨氏。及王世充僭号，
又改郭氏，后归唐，为宜州刺史，又复杨氏。

何妥年八岁游国子学，助教顾良戏曰：“汝姓何是荷
叶之荷，河水之河？”妥曰：“先生姓顾，是眷顾之顾，新故
之故？”众咸异之。

柳机、柳昂俱以外戚贵显，而杨素为纳言，方用事，因
上赐宴，素戏曰：“二柳俱摧，孤杨独耸。”坐皆大笑。
《国史纂异》：高宗朝以太原王氏、范阳卢氏、荥阳郑氏、
清河博陵二崔氏、赵郡陇西二李氏，七姓负族望，耻
与诸姓为婚，乃禁其自相姻娶，于是不敢复行婚礼，
密装饰其女，以送夫家。

《唐书路敬淳传》：“敬淳明姓系，自魏、晋以降，推本其来，
皆有条序，著《姓略》《衣冠》《系录》等百馀篇。唐初姓谱学
唯敬淳名家，其后柳冲、韦述、萧颖士、孔至各有撰次，
然皆本之路氏。”

《孔若思传》：“若思子至，字惟微，历著作郎，明氏族学，与
韦述、萧颖士、柳冲齐名。撰《百家类例》，以张说等为近
世新族，剟去之。说子垍方有宠，怒曰：‘天下族姓，何豫
若事而妄纷纷耶’？垍弟素善至，以窦告。初，书成，示韦
述，述谓可传。及闻垍语，惧，欲更增损。述曰：‘止！丈夫奋
笔成一家书，奈何因人动摇？有死不可改’。遂罢。时述”
及颖士冲皆撰《类例》，而至书称“工。”

《李守素传》：李守素者，赵州人。王世充平，召署天策府
仓曹参军。通氏姓学，世号肉谱。虞世南与论人物，始
言江左山东尚相酬对，至北地则笑而不答，叹曰：“肉
谱定可畏。”许敬宗曰：“仓曹此名，岂雅目邪？宜有以更
之。”世南曰：“昔任彦昇通经，时称五经笥，今以仓曹为
《人物志》，可乎？”时渭州刺史李淹亦明谱学，守素所论，
惟淹能抗之。

《张说传》：“说字道济，或字说之，其先自范阳徙河南，更为洛阳人。永昌中，武后策贤良方正，诏吏部尚书李
景谌糊名校覆，说所对第一，后署乙等，授太子校书
郎，迁左补阙。后尝问诸儒言氏族皆本炎黄之裔，则
上古乃无百姓乎？若为朕言之，说曰：‘古未有姓，自炎
帝之姜，黄帝之姬，始因所生地而为之姓。其后天子’”
建德，因生以赐姓。黄帝二十五子而得姓者十四。德
同者姓同，德异者姓殊。其后或以官，或以国，或以王
父之字，始为赐族，久乃为姓。降唐、虞，抵战国，姓族渐
广。周衰，列国既灭，其民各以旧国为之氏。下及两汉，
人皆有姓。故姓之以国者，韩、陈、许、郑、鲁、卫、赵、魏为多，
后曰“善。”

《韦述传》：“述好谱学，见柳冲所撰《姓族系录》，每私写怀
之，还舍则又缮录，故于《百氏源泒》为详，乃更撰《开元
谱》二十篇。”

《元载传》：“载父昇，本景氏，曹王明妃元氏赐田在扶风，
昇主其租入，有劳，请于妃，冒为元氏。”

《杨思勗传》：“思勗，罗州石城人，本苏民，冒所养姓。少给
事内侍省。”

《高力士传》：力士，冯盎曾孙也，中人高延福养为子，故
冒其姓。

《来俊臣传》：“俊臣，京兆万年人。父操，博徒也，与里人蔡
本善。本负博数十万不能偿，操因纳其妻，先已娠而
生俊臣，冒其姓。”

《刘贞亮传》：贞亮本俱氏，名文珍，冒所养宦父，故改焉。
《王廷凑传》：“廷凑本回纥阿布思之族，隶安东都护府。
曾祖五哥之，为李宝臣帐下，骁果善斗王武俊养为
子，故冒姓王。”

《成汭传》：“汭，青州人。少无行，使酒杀人，亡为浮屠。后入
蔡贼中为贼帅假子，更姓名为郭禹当戍江陵，亡为
盗，保火门山。后诣荆南节度使陈儒降，署裨校。久之，
昭宗拜禹荆南节度使留后，始改名汭，复故姓。”
《杨复光传》：“复光，闽人也，本乔氏，有武力，少养于内常
侍杨元价家，颇以节谊自奋。”

《杨复恭传》：“复恭字子恪，本林氏子，杨复光从兄也。宦
父元翼，咸通中领枢密，世为权家。”

《大唐新语》代有释昙刚制《山东士大夫类例》三卷，其
假冒者悉不录，署云“相州僧昙刚撰。”左散骑常侍柳
冲亦明氏族，中宗朝为相州刺史，询问旧老，咸云“自
隋朝以来，不闻有僧昙刚。”盖惧见害一时，而匿其名
氏耳。

《唐国史补》：李赞皇峤，初与李奉宸迥秀同在庙堂，奉
诏为兄弟。又西祖令璋，与信安王祎同产，故赵郡、陇
西二族，昭穆不定。一会中或孙为祖，或祖为孙。
《续文献通考》：唐有姓崔者，自矜氏族，鄙林氏为下。林
愠折之曰：“崔子弑齐君。”林放问礼之本，优劣如何？其
人俯首不能对。

白敏中欲选侯生为婿，妻曰：“己既姓白，婿复姓侯，人
必呼曰‘白猴矣’。”乃止。

《五代史李彦威传》：“彦威，寿州人也。少事梁太祖，为人
颖悟，善揣人意。太祖怜之，养以为子，冒姓朱氏，名友
恭。”

《杨崇本传》：“崇本幼事李茂贞，养以为子，冒姓李，名曰
继徽。茂贞表崇本静难军节度使。后梁太祖攻岐未
下，乃移兵攻邠州，崇本迎降，太祖使复其姓，赐名崇
本。”

《孔循传》：“循不知其家世何人也。少孤，流落于汴州，汴
州富人李让阑得之，养以为子。梁太祖镇宣武，以李
让为养子，循乃冒姓朱氏。稍长，给事太祖帐下，太祖
诸儿乳母有爱之者，养循为子。乳母之夫姓赵，循又
冒姓为赵氏，名殷衡。唐亡事梁为汝州防御使、左卫
大将军、租庸使，始改姓孔名循。”

《蒋殷传》：“殷幼为王重盈养子，冒姓王氏。梁太祖取河
中，以王氏旧恩，录其子孙，表殷牙将庶人友珪自立，
拜殷武宁军节度使。末帝即位，以福王友璋代殷，殷
不受。代王瓒亦王氏子，惧为殷所累，乃言殷非王氏
子，其本姓蒋。末帝诏削殷官爵，还其姓，遣牛存节讨
之，殷举族自燔死。”

《梁家人友文传》：“友文本姓康，名勤，幼美风姿，好学善
谈论，颇能为诗，太祖养以为子。”

《符存审传》：“存审初名存，事李罕之，从罕之归晋，晋王
以为义儿军使，赐姓李氏，名存审。”

《石昂传》：“昂为临淄令，监军杨彦朗知留后事，昂以公
事至府上谒，赞者以彦朗讳石，更其姓曰‘右’。昂趋于
庭，仰责彦朗曰：‘内侍奈何以私害公，昂姓石，非右也’。
彦朗大怒。”

《宦者传》：“庄宗时有宣徽使马绍宏者，尝赐姓李，颇见
信用。”

《义儿李嗣昭传》：“嗣昭本姓韩氏，汾州太谷县民家子
也。太祖出猎，至其家，见其林中郁郁有气，甚异之，召
其父问焉，父言家适生儿，太祖因遗以金帛而取之，
命其弟克柔养以为子。初名进通，后改名嗣昭《嗣本传》：“嗣本本姓张氏，雁门人也，世为铜冶镇将。嗣
本少事太祖，太祖爱之，赐以姓名，养为子。”

《嗣恩传》：“嗣恩本姓骆，吐谷浑部人也。少事太祖，能骑
射，为铁林军将，稍以战功迁突阵指挥使，赐姓名以
为子。”

《存信传》：“存信本姓张氏，其父君政，回鹘李思忠之部
人也。存信少善骑射，从太祖起代北，入关破黄巢，累
以功为马步军都指挥使，遂赐姓名以为子。”

《存孝传》：“存孝本姓安，名敬思。太祖掠地代北得之，给
事帐中，赐姓名，以为子。”

《存进传》：“存进本姓孙，名重进，太祖攻破朔州得之，赐
以姓名，养为子。”

《存贤传》：“存贤本姓王，名贤。太祖击黄巢于陈州得之，
赐以姓名，养为子。”

《张承业传》：承业本姓康，幼阉，为内常侍张泰养子。
《王处直传》：“庄宗军中阑得一男子，爱之，使冒姓李，名
继陶，养于宫中，以为子。”

《皇甫晖传》：晖为魏军卒，留屯贝州，与其徒谋为乱，夜
焚贝州以入于魏。晖拥甲士数百骑，大掠城中，至一
民家，问其姓，曰：“姓国。”晖曰：“吾当破国。”遂尽杀之。又至
一家，问其姓，曰：“姓万。”晖曰：“吾杀万家足矣。”又尽杀之。
《杨光远传》：光远字德明，其父曰“阿。”啜盖沙陀部人
也。阿啜，初非姓氏，其后改名瑊而姓杨氏。
《慕容彦超传》：彦超，吐谷浑部人，汉高祖同产弟也，尝
冒姓阎氏。彦超黑色胡髯，号阎昆仑。

《南唐世家》：“李昪字正伦，徐州人也。少孤，流寓濠、泗间。
杨行密攻濠州得之，奇其状貌，养以为子，而杨氏诸
子不能容。行密以乞徐温，乃冒姓徐氏，名知诰。天祚
三年十月，溥传位于昪。昇元二年，徐氏诸王请昪复
姓，昪谦抑，不敢忘徐氏恩。下其议百官，百官皆请，然
后复姓李氏，改名昪。”
《南平世家》：“高季兴字贻孙，陕州”硖石人也。少为汴州
富人李让家僮。梁太宗初镇宣武，让以入赀得幸，养
为子，易其姓名曰“朱友让。”季兴以友让故得进见，太
祖奇其材，命友让以子畜之，因冒姓朱氏。

《吴越世家》：“江西危全讽等为杨渥所败，信州危仔倡
奔于镠。镠恶其姓，改曰元。”

《宛委馀编》：“造墨之妙者，五季无过奚超及其子廷珪，
廷珪在南唐赐国姓。”

《续文献通考》：金陵李氏以为唐后，以唐号国。钱文穆
王闻之曰：“金陵冒氏，族于巨唐，不亦骇人乎？”沈韬文
曰：此可取譬也。且如乡校间有姓孔氏者，人则谓之
孔夫子，何足怪哉！

《辽史耶律庶箴传》：“庶箴为都林牙，上表乞广本国姓
氏，曰：‘我朝创业以来，法制修明，惟姓氏止分为二，耶
律与萧而已。始太祖制契丹大字，取诸部乡里之名，
续作一篇，著于卷末。臣请推广之，使诸部各立姓氏，
庶男女婚媾，有合典礼。帝以旧制不可遽釐，不听’。”
《赵延寿传》：“延寿本姓刘，恒山人。父邟令蓨，梁开平初，
沧”州节度使刘守文陷蓨，其裨将赵得钧获延寿，养
以为子。

《渑水燕谈录》：陶榖姓唐，唐宰相莒公俭之后。祖彦谦
有诗名，号“鹿门先生。”榖避晋祖名，改姓陶，后历事累
朝，不复还本姓，士大夫讥之。

《东轩笔录》：雷德骧判大理寺，因便殿奏事，太祖方燕
服见之，因问曰：“古者以官奴婢赐臣下，遂与本家姓，
其意安在？”德骧曰：“古人制贵贱之分，使不可渎，恐后
世谱牒不明，有以奴主为婚者。”太祖大喜曰：“卿深得
古人立法意。”由是叹重久之。自后每德骧奏事，虽在
燕处，必御袍带以见。

《宋史文彦博传》：“彦博字宽夫，汾州介休人。其先本敬
氏，以避晋高祖及宋翼祖讳改焉。”

《苏颂传》：颂判尚书吏部，帝尝问宗子主祭承重之义，
颂对曰：“古者贵贱不同。礼：诸侯大夫世有爵禄，故有
大宗小宗主祭承重之义，则丧服从而异制，匹夫庶
人亦何预焉？近代不世爵，宗庙因而不立，尊卑亦无
成统，其长子孙与众子孙无以异也。今《五服敕》：嫡孙
为祖父为长子，犹斩衰三年，生而情礼则一，死而丧
服独异，恐非先王制礼之本意。世俗之论，乃以三年
之丧为承重，不知为承大宗之重也。臣闻庆历中，朝
廷议百寮应任子者，长子与长孙差优与官，馀皆降
杀，亦近古立宗之法。乞诏礼官博士参议《礼律》，合承
重者，酌古今收族主祭之礼，立为宗子继祖者，以异
于众子孙之法。士庶人不当同用一律”，使人知“尊祖”
不违教也。

《元绛传》：“绛字厚之，其先临川危氏。唐末，曾祖仔倡聚
众保乡里，进据信州，为杨氏所败，奔杭州，易姓曰元。”
《范仲淹传》：“仲淹字希文，唐宰相履冰之后。其先邠州
人也。后徙家江南，遂为苏州吴县人。仲淹二岁而孤，
母更适长山朱氏，从其姓名说。少有志操，既长，知其
世家，迺感泣辞母，去之应天府，依戚同文学，昼夜不息，冬月惫甚，以水沃面，食不给，至以麋粥继之，人不
能堪，仲淹不苦也。举进士第，为广德军司理参军，迎
其母归养，改集庆军节度推官，始还姓，更其名。”
《喻樗传》：樗字子才，其先南昌人。初俞药仕梁，位至安
州刺史，武帝赐姓喻，后徙严，樗其十六世孙也。
《刘耀卿传》：“唐末五代乱，衣冠旧族多离去乡里”，或爵
命中绝，而世系无所考。惟刘氏自十二代祖北齐中
书侍郎环儁以下，仕者相继，而世牒具存焉。
《邻几杂志》：“白水县尧山民掘得志石，是员半千墓云。
十八代祖凝，自梁入魏，本姓刘氏，彭城人，以其雅正
似伍员，遂赐姓员。”

《玉照新志》：裕陵初复西边境土，番人初不知姓氏，询
之边人，云：“皇帝何姓？”云“姓赵。”“皇后何姓？”云“姓向。”“大朝。”
“直臣为谁？”云“包枢密拯是也。”于是推其族类，各从其
姓，至今有仕于中朝者，然多右列。

《续文献通考》：苏轼微服诣玉泉皓禅师，师问曰：“公何
姓？”答曰：“姓秤，欲秤天下长老轻重耳。”师大喝一声曰：
“此声轻重，公能秤得否？”轼耸然敬之。

宋孝宗谢皇后，丹阳人。幼孤，鞠于翟氏，冒姓翟。及长
入宫，以贵妃立为皇后，复姓谢氏。

范用吉者，本姓孛术鲁，名久住。由金入宋，谒制置赵，
范将以计动其心，乃更姓名范用吉。赵怒其触讳斥
之，用吉犹应对如故。赵良久方悟，且利其事与己符，
遂擢置左右。凡所言动，略不加疑，易其姓曰“花”，使为
太尉，镇均州。未几，纳款于元。

郭忠恕《戏聂崇义》曰：“近贵为聩，攀龙即聋。虽然三耳，
不成一聪。”崇义曰：“莫笑生三耳，终胜怀二心。”

杨诚斋与游雅斋厚善，每相谑。游曰：“杨子为我。”杨曰：
“尢物移人。”

丁大全与董宋臣专政，内宴时有优人专击锣鼓，一
优人斥之曰：“圣上要宁静，汝丁丁董董不已，何也？”答
曰：“于今国事皆丁董，吾安得不丁董？”

阎贵妃与马天骥、丁大全专政，有人书《国门》曰：“阎、马、
丁当国，势将亡。”

《金史宗室勗传》：“勗字勉道，本名乌野，穆宗第五子。好
学问，国人呼为秀才。撰定《女直郡望姓氏谱》及他文
甚众。”

《张浩传》：“浩字浩然，辽东渤海人。本姓高，东明王之后。
曾祖霸仕辽，而为张氏。”

《元史按竺迩传》：“按竺迩，雍古氏，其先居云中塞上，父
䵣公为金群牧使，岁辛未，驱所牧马来归太祖，终其
官。”按竺迩幼鞠于外祖术要甲家，讹言为赵家，因姓
赵氏。

《金履祥传》。“履祥字吉父，婺之兰谿人。其先本刘氏，后
避吴越钱武肃王嫌名，更为金氏。”

《续文献通考》：“重呼姓惟元人有之。有脱脱台里氏，有
脱脱忒氏，有按摊脱脱里氏，有达达儿氏，有答答里
带氏，有彻彻担思古氏，有西域回回氏。”

元顺帝至元三年，伯颜请杀张、王、刘、李、赵五姓汉人，
帝不许。

《名山藏臣林记》：蹇义初名瑢，其祖幼孤，出鞠外舅李
蒙其姓。既举进士，授中书舍人，改姓蹇，而籍犹故姓。
一日闻母丧入奏，因请改籍。高帝曰：“岂蹇叔后耶？吾
兼为尔名。”因御书义赐之。

庄昶字孔阳，江浦人，本姓章，宋章得象之后，其祖曰
知甫，洪武初，不乐仕进，逃名更姓，遂为庄氏。

《宦者杂记》：“刘瑾，陕西兴平人，故姓淡。景泰间，自宫为
刘太监，名下因其姓。”

《明外史扩廓帖木儿传》：“扩廓帖木儿，沈丘人。本姓王
氏，名保保，元平章察罕帖木儿，其舅也，养以为子。顺
帝赐名扩廓帖木儿。”

《张德胜传》：“德胜封蔡国公，子宣幼，养子兴祖嗣职。兴
祖，巢人，本姓汪氏，从德胜为张”

《悬笥琐探》：“袁铉积学多藏书，然贫不能自养，游吴中
富家依栖之间，与之作族谱，研穷汉、唐、宋、元以来显
者，为其所自出，凡多者家有一谱，其先莫不由侯王
将相而来，历代封谥、诰敕、名人序文具在，初见之甚
信，徐考之，乃多铉赝作者。铉年七十馀，竟以作谱事
致富家，为其府所究，破其产，人四窜避去，而铉亦不”
复来。吴。